Διαδηλώσεις για το σιδηροδρομικό δυστύχημα στα Τέμπη

**Διαδηλώσεις για το [[σιδηροδρομικό δυστύχημα στα Τέμπη]]** στις 28 Φεβρουαρίου 2023, καταγράφηκαν από την επόμενη ημέρα σε όλη την Ελλάδα. Εκατομμύρια άνθρωποι συνολικά συμμετείχαν σε συγκεντρώσεις, αγρυπνίες και απεργίες, ως απάντηση στην αντιληπτή έλλειψη μέτρων ασφαλείας. Τα σιδηροδρομικά συνδικάτα κήρυξαν απεργίες σε ένδειξη διαμαρτυρίας για την αποτυχία της ελληνικής κυβέρνησης να εκσυγχρονίσει το σιδηροδρομικό σύστημα. Οι διαμαρτυρίες θεωρούνται από τις μεγαλύτερες τα τελευταία χρόνια, συγκρίσιμες σε μέγεθος με εκείνες που πραγματοποιήθηκαν το 2011 κατά την κορύφωση της ελληνικής οικονομικής κρίσης στις αρχές της δεκαετίας του 2010.

## Χρονοδιάγραμμα
### 2023
[thumb|αριστερά|Πορεία μαθητών Λυκείου και Πανεπιστημίου στην [Οδός Εγνατία (Θεσσαλονίκη)|οδό Εγνατία (Θεσσαλονίκη), μια εβδομάδα μετά τη σύγκρουση στα Τέμπη. Μπροστά, στο βάθος, φαίνεται το μέγεθος του πλήθους (γύρω στα 35.000 άτομα).]]
[thumb|Εδώ βλέπουμε ένα μέρος της, τεράστιου βεληνεκούς, διαμαρτυρίας που έγινε στην [πλατεία Αριστοτέλους μια εβδομάδα μετά τη σύγκρουση στα Τέμπη.]]
Την 1η Μαρτίου 2023 ξέσπασαν οι πρώτες διαδηλώσεις σε Αθήνα και Θεσσαλονίκη. Στο τέλος της διαμαρτυρίας στην Αθήνα, όταν οι διαδηλωτές έφτασαν στα κεντρικά γραφεία της Hellenic Train, ξέσπασαν συμπλοκές, με την ΕΛ.ΑΣ. να κάνει χρήση δακρυγόνων κατά του πλήθους.

Στις 2 Μαρτίου και ως απάντηση τόσο στην τραγωδία όσο και στην αυξανόμενη δυσαρέσκεια του κλάδου γενικότερα, η Πανελλήνια Ένωση Προσωπικού Σιδηροδρομικών κήρυξε 24ωρες κυλιόμενες απεργίες, σε ένδειξη διαμαρτυρίας για τις συνθήκες εργασίας και την έλλειψη εκσυγχρονισμού του σιδηροδρομικού δικτύου. Νέες διαμαρτυρίες πραγματοποιήθηκαν στην Αθήνα και τη Θεσσαλονίκη στις 2 και στις 3 Μαρτίου με νέες συγκρούσεις μεταξύ των διαδηλωτών και της αστυνομίας στις 3 Μαρτίου.

Στις 5 Μαρτίου, πραγματοποιήθηκαν συγκεντρώσεις διαμαρτυρίας σε πολλές πόλεις και κωμοπόλεις της Ελλάδας. Η κινητοποίηση στην Αθήνα, με συμμετοχή 10.000 ατόμων σύμφωνα με την ΕΛ.ΑΣ., δέχθηκε επίθεση από την αστυνομία. Τα βίντεο εμφανίζουν αστυνομικούς να πέφτουν με μοτοσικλέτες στο πλήθος, να χτυπούν και να χρησιμοποιούν δακρυγόνα εναντίον ειρηνικών διαδηλωτών. Διαδηλώσεις αλληλεγγύης πραγματοποιήθηκαν και  άλλες ευρωπαϊκές πόλεις, μεταξύ των οποίων το Βερολίνο και η Κοπεγχάγη.

Στις 7 Μαρτίου, οι μαθητές απείχαν από τα μαθήματα, πραγματοποιώντας καταλήψεις σε πολλά σχολεία της Θεσσαλονίκης, με αποτέλεσμα τα σχολεία να περάσουν σε διαδικτυακά εκπαίδευση μέσω Webex για μερικές ημέρες. Στην Αθήνα, φοιτητές άφησαν 57 κενές καρέκλες (όσα και τα θύματα) έξω από το υπουργείο Υποδομών και Μεταφορών.

Η Ανώτατη Διοίκηση Ενώσεων Δημοσίων Υπαλλήλων (ΑΔΕΔΥ) πραγματοποίησε 24ωρη γενική απεργία στις 8 Μαρτίου 2023 και ταυτόχρονα με τις φεμινιστικές διαδηλώσεις για την Παγκόσμια Ημέρα της Γυναίκας, μεγάλες διαδηλώσεις πραγματοποιήθηκαν σε όλη την Ελλάδα. Στη Θεσσαλονίκη, περίπου 60.000 άτομα συμμετείχαν στην απογευματινή διαμαρτυρία και 25.000 στην απογευματινή φεμινιστική πορεία.

Αρκετές μικρότερης κλίμακας διαμαρτυρίες σε διάφορες γειτονιές της Αθήνας, της Θεσσαλονίκης και της Πάτρας πραγματοποιήθηκαν το Σάββατο 11 Μαρτίου. [21] Νέες διαδηλώσεις έγιναν στις 12 Μαρτίου.

Η Γενική Συνομοσπονδία Εργατών Ελλάδας (ΓΣΕΕ), κήρυξε 24ωρη γενική απεργία στις 16 Μαρτίου, η οποία μετατράπηκε σε διαδήλωση 30.000 ατόμων στην Αθήνα (σύμφωνα με την ΕΛ.ΑΣ.) και σε αρκετές μικρότερες διαδηλώσεις σε άλλες πόλεις και κωμοπόλεις. Η διαμαρτυρία στην Αθήνα, παρότι ήταν ειρηνική, δέχτηκε επίθεση από την αστυνομία, ενώ υπήρξαν περιπτώσεις αστυνομικής βίας ακόμη και εναντίον μαθητών γυμνασίου.

### 2024
Ένα χρόνο μετά το δυστύχημα, στις 28 Φεβρουαρίου 2024, δεκάδες χιλιάδες άνθρωποι συμμετείχαν σε απεργιακές συγκεντρώσεις στην Αθήνα, τη Θεσσαλονίκη και άλλες πόλεις στη μνήμη των θυμάτων. Οι πολίτες κρατώντας κόκκινα μπαλόνια και πανό, και με κυρίαρχο σύνθημα, *«αυτό το έγκλημα δεν θα ξεχαστεί»*, ζήτησαν από την Δικαιοσύνη να κάνει άμεσα το καθήκον της. Παράλληλα, μετά από αίτημα της προέδρου του Συλλόγου Συγγενών Θυμάτων "Τέμπη 2023", Μαρίας Καρυστιανού προς την Ιερά Αρχιεπισκοπή Αθηνών, οι καμπάνες σε όλες τις εκκλησίες των Μητροπόλεων της Εκκλησίας της Ελλάδος χτύπησαν πένθιμα 57 φορές, στις 10 το πρωί.

Την ίδια ημέρα, διαδηλωτές και γονείς παιδιών που χάθηκαν, έγραψαν με κόκκινη μπογιά τα ονόματα των 57 θυμάτων μπροστά από το μνημείο του Άγνωστου Στρατιώτη. Τα ονόματα σβήστηκαν το βράδυ από συνεργεία του Δήμου Αθηναίων, αλλά ξαναγράφτηκαν την επομένη κατά τη διάρκεια πανεκπαιδευτικού συλλαλητηρίου.

Έναν χρόνο μετά το δυστύχημα, ο Σύλλογος συγκέντρωσε υπογραφές μέσω της διαδικτυακής πλατφόρμας *[[change.org]],* με σκοπό την άρση της ασυλίας, με σχετική αναθεώρηση του Συντάγματος. Οι διαδικτυακές υπογραφές ξεπέρασαν τα 1,3 εκατομμύρια.

### 2025
#### 26 Ιανουαρίου
Στις 26 Ιανουαρίου 2025 και ύστερα από κάλεσμα του Συλλόγου των συγγενών θυμάτων του δυστυχήματος, εκατοντάδες χιλιάδες άνθρωποι συγκεντρώθηκαν σε πάνω από 180 σημεία στην Ελλάδα και σε άλλα 25 στο εξωτερικό, έχοντας κεντρικό σύνθημα την φράση «Δεν έχω οξυγόνο». Σύμφωνα με ηχητικό ντοκουμέντο, που ήρθε στην δημοσιότητα λίγες ημέρες νωρίτερα οι λέξεις ήταν τα τελευταία λόγια επιβατών πριν από το δυστύχημα. Οι συγγενείς των θυμάτων και οι συγκεντρωμένοι απαίτησαν την πλήρη διαλεύκανση από τις αρμόδιες αρχές και την απόδοση δικαιοσύνης, ώστε να τιμωρηθούν οι υπεύθυνοι για τον θάνατο των επιβατών, κάνοντας λόγο για έγκλημα.

Σχετικά με την τηλεοπτική κάλυψη των συγκεντρώσεων από την δημόσια τηλεόραση, οι εκπρόσωποι των εργαζομένων στο Διοικητικό Συμβούλιο της ΕΡΤ κατήγγειλαν ότι υποβαθμίστηκαν με ακραίο τρόπο, παραθέτοντας σχετικά στοιχεία, ενώ η αντιπολίτευση ζήτησε την παραίτηση της διοίκησης της ΕΡΤ. Το ίδιο αίτημα διατύπωσε και η Ομοσπονδία Εργαζομένων Ραδιοφωνίας-Τηλεόρασης (ΠΟΣΠΕΡΤ) Η διοίκηση της ΕΡΤ αρνήθηκε τις κατηγορίες καταλογίζοντας στους εκπροσώπους «απαράδεκτη διαστρέβλωση της πραγματικότητας».

#### 7 Φεβρουαρίου
μικρογραφία|Το πανό των φοιτητικών συλλογών στη διαδήλωση στις 28 Φεβρουαρίου 2025 στην Αθήνα. |252x252εσ
Στις 7 Φεβρουαρίου 2025 πραγματοποιήθηκαν στην Αθήνα, τη Θεσσαλονίκη και πολλές άλλες πόλεις της Ελλάδας συλλαλητήρια μαθητών, φοιτητών και εκπαιδευτικών με βασικό αίτημα να αποδοθεί δικαιοσύνη για την τραγωδία των Τεμπών, και σύνθημα «Δεν έχω άλλο οξυγόνο».

#### 28 Φεβρουαρίου
μικρογραφία|Το πλακάτ αποτυπώνει τα τελευταία λόγια του Αναστασίου Κουτσόπουλου στην μητέρα του. Η φράση αποτέλεσε κεντρικό σύνθημα στις διαδηλώσεις για δικαιοσύνη  στην διαδήλωση της Αθήνας (28 Φεβρουαρίου 2025). |257x257εσ
Στις 28 Φεβρουαρίου 2025, δύο χρόνια μετά το δυστύχημα, εκατομμύρια πολίτες διαδήλωσαν σε σχεδόν 400 πόλεις και χωριά στην Ελλάδα και στο εξωτερικό, με συνθήματα για την δικαιοσύνη και κατά της συγκάλυψης. Η ΓΣΕΕ, η ΑΔΕΔΥ και η συντριπτική πλειοψηφία των κατά τόπους κλαδικών σωματείων πραγματοποίησαν 24ωρη απεργία σε ολόκληρη την χώρα. Την ίδια ώρα, η δήλωση του πρωθυπουργού Κυριάκου Μητσοτάκη την οποία ανάρτησε στα κοινωνικά δίκτυα, ήταν ότι το δυστύχημα *«δεν πρέπει να γίνει όπλο για να πληγωθεί η εσωτερική σύμπνοια και η σταθερή πορεία της πατρίδας»*.

Η πρόεδρος του Συλλόγου θυμάτων Τεμπών 2023, Μαρία Καρυστιανού στην ομιλία της στην πλατεία Συντάγματος, είπε: *«Απευθύνομαι στους φονιάδες των παιδιών μας. Προσβάλατε και φερθήκατε απαξιωτικά στους νεκρούς μας. Μέλη και οστά των παιδιών μας βρίσκονται άταφα σε μέρη κρυφά. Διαπράξατε τη μέγιστη ύβρη, θα λάβετε τα δέοντα μέσα από τον παλμό της Νέμεσης»*. Το αρχικό συλλαλητήριο της Αθήνας διαλύθηκε μετά από βίαια επεισόδια που ξέσπασαν μεταξύ της ΕΛ.ΑΣ. και κουκουλοφόρων (οι οποίοι χαρακτηρίζονται και ως προβοκάτορες ή και παρακρατικοί) έξω από το κτίριο της Βουλής, με τους δεύτερους να επιτίθενται και σε διαδηλωτές και να προκαλούν εστίες μαχών και ζημιές στο κέντρο της πόλης. Στην συνέχεια, ειρηνικοί διαδηλωτές επέστρεψαν στον χώρο, όμως απωθήθηκαν από τα ΜΑΤ που χρησιμοποίησαν και αντλίες νερού εναντίον τους. Παρόλα αυτά παρέμειναν μέχρι και το απόγευμα στον χώρο με την ειρηνική διαδήλωση να συνεχίζεται. Με ανακοινώσεις τους, τα κόμματα της αντιπολίτευσης έκαναν λόγο για προβοκάτσια και αστυνομικό αυταρχισμό.

Δημοσιογραφικές εκτιμήσεις αναφέρουν ότι οι συγκεντρώσεις ανά την επικράτεια ήταν οι μεγαλύτερες από την μεταπολίτευση ή και στην ιστορία. Για το συλλαλητήριο της Αθήνας, οι διαδηλωτές υπολογίζονται σε πάνω από 800.000 χωρίς όμως να υπολογιστούν οι μικροί δρόμοι πέριξ της Πλατείας Συντάγματος, ενώ εκτιμήσεις να κάνουν λόγο ακόμη και για 1 εκατομμύριο. Το δελτίο της αστυνομίας, έκανε λόγο για 180 χιλιάδες άτομα.

#### 5 και 7 Μαρτίου
εναλλ.=Καθιστική διαμαρτυρία διαδηλωτών στο συλλαλητήριο των Τεμπών 7 Μαρτίου 2025|μικρογραφία|298x298εσ|Καθιστική διαμαρτυρία διαδηλωτών στο συλλαλητήριο των Τεμπών 7 Μαρτίου 2025
Δεκάδες χιλιάδες πολίτες στην Αθήνα συγκέντρώθηκαν στην πλατεία Συντάγματος και σε πολλές πόλεις της χώρας, το απόγευμα της 5ης Μαρτίου, σε διαδηλώσεις με τα ίδια ακριβώς αιτήματα. Το συλλαλητήριο της πρωτεύουσας ξεκίνησε, όταν αφέθηκαν στον ουρανό δεκάδες φαναράκια, στη μνήμη των 57 νεκρών και διαλύθηκε βιαίως, όπως και το προηγούμενο, με την ρίψη δακρυγόνων από δυνάμεις της ΕΛ.ΑΣ.. Την ίδια ώρα, στην Ολομέλεια της Βουλής, εξελισσόταν η συζήτηση της νέας πρότασης δυσπιστίας κατά της κυβέρνησης του Κυριάκου Μητσοτάκη, που κατέθεσαν οι βουλευτές ΠΑΣΟΚ-ΚΙΝ.ΑΛ., ΣΥΡΙΖΑ-Π.Σ., Πλεύση Ελευθερίας και Νέα Αριστερά.

Στις 7 Μαρτίου έγιναν νέα συλλαλητήρια στο κέντρο της Αθήνας και άλλων πόλεων, το μεσημέρι από μαθητές και το απόγευμα από πολίτες, λίγο πριν από την ψηφοφορία για την πρόταση δυσπιστίας, ζητώντας την παραίτηση της κυβέρνησης.

#### 6 Σεπτεμβρίου
Μαζικές διαδηλώσεις πραγματοποιήθηκαν στις 6 Σεπτεμβρίου σε πολλές πόλεις της Ελλάδας, λίγες μέρες μετά το κλείσιμο της δικαστικής έρευνας, που δεν συμπεριέλαβε έκθεση του Γενικού Χημείου του Κράτους η οποία εντόπισε ξυλόλιο, βενζόλιο κι άλλους κυκλικούς υδρογονάνθρακες στον χώρο του δυστυχήματος και την ώρα που ο πρωθυπουργός έκανε την καθιερωμένη ομιλία του στην Διεθνή Έκθεση Θεσσαλονίκης. Οι συγκεντρώσεις έγιναν μετά από κάλεσμα του Συλλόγου θυμάτων Τεμπών 2023 και της προέδρου του, Μαρίας Καρυστιανού, η οποία στην ομιλία της διευκρίνισε ότι «το έγκλημα στα Τέμπη δεν αφορά μόνο 56 οικογένειες. Αφορά όλη την κοινωνία για την ασφαλή μετακίνηση με κάθε δημόσιο μέσο».  Ζήτησε αληθινή δικαιοσύνη, εκφράζοντας την αντίθεσή της στην η ασυλία και το ακαταδίωκτο, που είναι αντίθετα με την πραγματική δημοκρατία και μη συμβατά με τα συμφέροντα της κοινωνίας μας, εξαίροντας την Γενική Ευρωπαία Εισαγγελέας, Λάουρα Κοβέσι και το έργο της, επειδή τιμά τον όρκο της και γι' αυτό την πολεμάνε.

### Διαδηλώσεις το 2026
#### 28 Φεβρουαρίου
Χιλιάδες πολίτες κατέκλυσαν τις περισσότερες μεγαλουπόλεις της χώρας στη συμπλήρωση τριών χρόνων από το σιδηροδρομικό έγκλημα των Τεμπών και λίγες μέρες πριν από την έναρξη της δίκης, απαιτώντας Δικαιοσύνη. Την ίδια μέρα, στις 28 Φεβρουαρίου 2026, δεκάδες Ομοσπονδίες και Σωματεία εργαζομένων πραγματοποίησαν 24ωρη απεργία στην μνήμη των 57 νεκρών.

Στην Αθήνα, το συλλαλητήριο πραγματοποιήθηκε στην πλατεία Συντάγματος, όπου εκφώνησε λόγο ο πρόεδρος του Συλλόγου Συγγενών Θυμάτων Τεμπών, Παύλος Ασλανίδης, επισημαίνοντας ότι δεν έχει ξεχαστεί τίποτα και κανείς, όπως επίσης δεν έχει ξεχαστεί και η απαίτηση όλων για απονομή δικαιοσύνης. *«Είμαστε εδώ να συμπαρασταθούμε στους συγγενείς να φωνάξουμε ενάντια στην αθλιότητα. Ας φωνάξουμε "φτάνει πια" και ας παλέψουμε όλοι μαζί για έναν άλλο κόσμο. Τίποτα δεν ξεχάστηκε, κανένας δεν ξεχάστηκε. Η απαίτηση για φως και δικαιοσύνη δεν πρόκειται να ξεχαστεί»* υπογράμμισε. Εξέφρασε την οργή των συγγενών των θυμάτων που μετατράπηκε το πένθος, από την αδιαφορία και την συγκάλυψη, αναφέροντας ότι  αντί για συμπαράσταση από την Πολιτεία, μια αγκαλιά αλήθειας και δικαιοσύνης, βρήκαν ένα κράτος απάνθρωπο. *«Σήμερα ζητάμε ένα μόνο πράγμα: Δικαιοσύνη. Δεν υπάρχει μέλλον και πατρίδα χωρίς Δικαιοσύνη. Ζητάμε να χυθεί άπλετο φως σε ένα έγκλημα που κόστισε τόσες ζωές. Βρισκόμαστε εδώ για να διεκδικήσουμε το δικαίωμα να ζούμε και να ταξιδεύουμε με ασφάλεια»* πρόσθεσε ο πρόεδρος του Συλλόγου Συγγενών Θυμάτων Τεμπών, Παύλος Ασλανίδης.

Τα συλλαλητήρια στην Αθήνα και τη Θεσσαλονίκη διαλύθηκαν από τα συνήθη επεισόδια μεταξύ αστυνομικών και ομάδων κουκουλοφόρων. Σύμφωνα με την ΕΛ.ΑΣ., στην πρωτεύουσα εντοπίστηκε σακούλα με μπουκάλια βενζίνης για κατασκευή μολότοφ, έγινε ρίψη χημικών και δακρυγόνων, ενώ έγιναν 128 προσαγωγές και 3 συλλήψεις.

## Καλλιτεχνικά έργα, μνημεία και εκδηλώσεις στη μνήμη των θυμάτων
### Καλλιτεχνικά έργα και μνημεία
250px|μικρογραφία|Το δένδρο της μνήμης, αφιερωμένο στις 57 αδικοχαμένες ψυχές του δυστυχήματος στην παραλία της Θεσσαλονίκης
Τον Ιανουάριο 2024, ο εικαστικός Γιώργος Κόφτης δημιούργησε έργο στη μνήμη όσων έχασαν τη ζωή τους στο σιδηροδρομικό δυστύχημα. Το έργο του «Τα 58 καρφιά στα Τέμπη» αποτελούταν από 58 καρφιά ύψους 2-2,5 μέτρων που ήταν μπηγμένα στο έδαφος 500 μέτρα νότια του σημείου που έγινε το δυστύχημα. Τα 57 καρφιά ήταν προς μνήμη των 57 θυμάτων και το 58ο για τους τραυματίες, τους συγγενείς και τους αγνοούμενους. Το καρφί επιλέχθηκε γιατί «είναι κάτι που μας πονάει, ένα αγκάθι, είναι αυτό που νιώθουμε όταν περνάμε από το σημείο». Λίγες μέρες μετά τα Χριστούγεννα του 2024, ο εικαστικός διαπίστωσε ότι το έργο είχε ξηλωθεί.

Μνημείο με τα ονόματα των φοιτητών και των φοιτητριών από τη Θεσσαλονίκη που σκοτώθηκαν στο δυστύχημα έφτιαξαν μέλη των Φοιτητικών Συλλόγων του ΑΠΘ στον προαύλιο χώρο της Φιλοσοφικής Σχολής. Τα αποκαλυπτήρια του μνημείου έγιναν στις 5 Μαΐου 2023.

Πλακέτα για τα 57 θύματα στα Τέμπη αποκαλύφθηκε στις 28 Φεβρουαρίου 2024 στην πλατεία του ΟΣΕ στη Λάρισα.

Την 1η Μαρτίου 2025, μία μέρα μετά την συμπλήρωση δύο χρόνων από την εθνική τραγωδία, ο δήμαρχος Αθηναίων, Χάρης Δούκας, προχώρησε στα αποκαλυπτήρια του «*Δέντρου των Ψυχών-Η Αρχή»*, στη συμβολή των οδών Ερμού και Πειραιώς, απέναντι από την Τεχνόπολη. Πρόκειται για δίδυμο έργο της εικαστικού Μαρίας Μανδάκη, που συμβολίζει το μοιραίο δρομολόγιο που οδήγησε στον θάνατο 57 ανθρώπους. Το δεύτερο δέντρο, «*Δέντρο της Μνήμης»*, αποκαλύφθηκε την επόμενη ημέρα στη Νέα Παραλία Θεσσαλονίκης, από τον δήμαρχο της πόλης, Στέλιο Αγγελούδη. Ως εκ τούτου, στο δέντρο της Αθήνας τα πουλιά βρίσκονται στα κλαδιά του δέντρου και σε αυτό της Θεσσαλονίκης βρίσκονται στις ρίζες.

Τον Οκτώβριο του 2025, ένας καλλιτέχνης γκράφιτι στη Θεσσαλονίκη επέλεξε να κάνει ένα έργο για την απεργία πείνας του Πάνου Ρούτσι. Το έργο φιλοτεχνήθηκε από τον Sandman (Ορέστη Παπαγεωργίου) στο γήπεδο του Απόλλωνα Καλαμαριάς με διάρκεια υλοποίησης 2 ημέρες και είχε σαν στόχο την ευαισθητοποίηση και επαγρύπνηση του κοινού σχετικά με τον αγώνα του απεργού πείνας. Το γκράφιτι απεικονίζει μία από τις πράσινες σακούλες στις οποίες είχαν τοποθετηθεί οι απανθρακωμένες σωροί. Μέσα στη σακούλα φαίνεται ένα χέρι το οποίο πασχίζει να βγει από τη σακούλα/φυλακή του και να ξεφύγει από τις προσπάθειες συγκάλυψης.

Στις 26 Φεβρουαρίου 2026, δύο ημέρες πριν την συμπλήρωση τριών χρόνων από την εθνική τραγωδία, έγιναν τα αποκαλυπτήρια μνημείου με τα ονόματα των 57 θυμάτων από τον Δήμο Καισαριανής. Το μνημείο βρίσκεται στη συμβολή της Λεωφόρου Εθνικής Αντίστασης με την οδό Θυμάτων Τεμπών, όπως ονομάστηκε το 2025 ο ανώνυμος κάθετος δρόμος, που ξεκινάει στην αφετηρία της λεωφορειακής γραμμής 224 και καταλήγει στην περιφερειακή του Υμηττού.

### Συναυλίες
Στις 11 Οκτωβρίου 2024 πραγματοποιήθηκε συναυλία στο Παναθηναϊκό Στάδιο από τον Σύλλογο πληγέντων Τέμπη 2023. Παρόντες εντός και εκτός του Σταδίου, σύμφωνα με την αστυνομία, ήταν περισσότεροι από 45.000 θεατές, ενώ παράλληλα η συναυλία-διαμαρτυρία μεταδιδόταν μέσω διαδικτύου. Στη συναυλία συμμετείχαν αφιλοκερδώς, ο Λουδοβίκος των Ανωγείων, οι Κοινοί Θνητοί, ο Φοίβος Δεληβοριάς, η Ιουλία Καραπατάκη, ο Σωκράτης Μάλαμας, η Τάνια Τσανακλίδου, η Μάρθα Φριντζήλα και ο Θανάσης Παπακωνσταντίνου. Οι καλλιτέχνες, αλλά και πολίτες κρατώντας πανό, έκαναν λόγο για «έγκλημα» και «κρατική δολοφονία», με μοναδικό αίτημα την απονομή δικαιοσύνης. Η πρόεδρος του Συλλόγου, Μαρία Καρυστιανού, είπε μεταξύ άλλων ότι *«αυτό που σκότωσε τους 57 στα Τέμπη παραμένει ελεύθερο να σκοτώνει ξανά και ξανά»*.

Νέα συναυλία, με πρωτοβουλία των φοιτητικών συλλόγων της Αθήνας και με την παρουσία χιλιάδων πολιτών, διοργανώθηκε στις 13 Μαρτίου 2025 στην πλατεία Συντάγματος. Συμμετείχαν, μεταξύ άλλων, οι Ρίτα Αντωνοπούλου & Ρεβάνς, Μυρτώ Βασιλείου, Ζωγράφος, Πολυξένη Καράκογλου, Αλέξανδρος Κτιστάκης, Δημήτρης Μητσοτάκης, Νατάσσα Μποφίλιου, Το Σφάλμα, Υπεραστικοί, Tiny Jackal x Raibo, Lef Kay (on dexx).  *«Συνεχίζουμε μέχρι τέλος, ούτε βήμα πίσω ενάντια σε όλες αυτές τις κρατικές δολοφονίες»*, ήταν το μήνυμα που έστειλε στους πολίτες η Μάγδα Φύσσα, μητέρα του δολοφονημένου Παύλου από την Χρυσή Αυγή.

## Παραπομπές


Τεμπη
Κατηγορία:Δήμος Τεμπών
Κατηγορία:Ατυχήµατα µέσων µεταφοράς στην Ελλάδα
Κατηγορία:Διαδηλώσεις και διαμαρτυρίες στην Ελλάδα